INDOKOLÁS

1.A JAVASLAT HÁTTERE

•A javaslat indokai és céljai

A COVID-19-járvány közvetlen és közvetett hatásai tovább fokozódnak mindegyik tagállamban. A jelenlegi helyzet példa nélküli, és ilyen körülmények között a helyzethez igazodó rendkívüli intézkedések szükségesek.

A Bizottság által 2020. március 13-án javasolt első intézkedéscsomag számos fontos változtatást vezetett be, amelyek hatékonyabb válaszlépéseket tesznek lehetővé a jelenlegi helyzetben. Ugyanakkor a gazdaságra és a társadalomra gyakorolt hatások egyre súlyosbodnak. Ezért a második intézkedéscsomagnak túl kell mutatnia azokon az intézkedéseken, amelyek megvalósítása már most is lehetséges, és további, kivételes rugalmasságot kell biztosítania annak érdekében, hogy reagálni lehessen a jelenlegi, példa nélküli helyzetre, amely a Stabilitási és Növekedési Paktumban szereplő általános mentesítési záradék aktiválásához vezetett.

Annak biztosítása érdekében, hogy az alapokból nyújtható összes támogatás mobilizálható legyen a COVID-19-járvány gazdasági és társadalmi hatásainak kezelésére, ideiglenes és kivételes intézkedésként – a rendes körülmények között alkalmazandó szabályok sérelme nélkül – lehetővé kell tenni a kohéziós politikai programok végrehajtásának az uniós költségvetésből történő 100 %-os társfinanszírozását, valamint további átcsoportosítási lehetőségeket kell biztosítani az Európai Regionális Fejlesztési Alap (ERFA), az Európai Szociális Alap (ESZA) és a Kohéziós Alap között, továbbá a régiók különböző kategóriái között is. A Bizottság javasolja továbbá, hogy a tagállamok mentesüljenek a tematikus koncentrációra vonatkozó követelmények teljesítése alól, hogy lehetővé váljon az erőforrásoknak a jelenlegi válság által leginkább sújtott területekre történő átirányítása. Ez az eltérés lehetővé teszi majd az ERFA, a Kohéziós Alap és az ESZA összes rendelkezésre álló forrásának azon példa nélküli kihívások leküzdése érdekében történő mozgósítását, amelyekkel a tagállamoknak a COVID-19-járvány következtében szembe kell nézniük. A tagállamok és a régiók több forrást tudnak majd mozgósítani a csökkentett munkaidős rendszerek bővítésére és kiterjesztésére, a kkv-k működőtőke-támogatására, valamint az egészségügyi ágazat azonnali kiadásainak fedezésére.

Emellett a programok módosításából eredő, a nemzeti és európai közigazgatásokra a jelenlegi körülmények között szükségtelenül nehezedő adminisztratív terhek kiküszöbölése érdekében tartózkodni kell a partnerségi megállapodások módosításától is, és ki kell terjeszteni az éves végrehajtási jelentések benyújtására vonatkozó 2020-as határidőt, valamint az ezeken alapuló bizottsági jelentések benyújtásának határidejét. Ezenkívül egyszerűsödnek majd bizonyos, az ellenőrzésekkel és a pénzügyi eszközökkel kapcsolatos eljárási követelmények is. Tekintettel a szükséges ellenőrzések elvégzésével összefüggő jelenlegi korlátokra, az ERFA, az ESZA, az ETHA és a Kohéziós Alap esetében kifejezetten rendelkezni kell a nem statisztikai mintavételi módszer alkalmazása lehetőségének kiterjesztéséről. Ahhoz, hogy a COVID-19-járványra való hatékony reagálás érdekében lehetőség legyen a pénzügyi eszközök gyors kiigazítására, rendelkezni kell arról, hogy a továbbiakban ne legyen szükséges felülvizsgálni és naprakésszé tenni az előzetes értékelést, valamint az annak igazolására szolgáló alátámasztó dokumentumokat, hogy a támogatást a tervezett célra használták fel. Emellett a működő tőke pénzügyi eszközökön keresztül történő támogatásának lehetőségeit ki kell terjeszteni az EMVA-ra is.